Prim-vicepreşedintele PNL Adriana Săftoiu a declarat, joi, că nu împărtăşeşte în totalitate soluţiile pe care le propune Marian Munteanu pentru România şi s-a declarat convinsă de faptul că acesta va clarifica într-un mod sau altul anumite poziţii, mai ales că ele ”nasc discuţii nu tocmai plăcute”.

Adriana Săftoiu a comentat la Digi 24 afirmaţiile lui Marian Munteanu potrivit cărora în România este nevoie de o insurecţie civică.

”Din păcate, nu împărtăşesc în totalitate soluţiile pe care le propune Marian Munteanu pentru România. Spunea că ţara este în prag de dezastru, cuvântul este puternic, şi că soluţia ar fi o insurecţie civică. Eu sincer nu împărtăşesc această soluţie, cuvântul insurecţie este o formă de luptă armată pentru a schimba un regim politic”, a spus Adriana Săftoiu.

Ea a arătat că este convinsă de faptul că Marian Munteanu va clarifica într-un mod sau altul anumite poziţii, mai ales că aceste puncte de vedere ”nasc discuţii nu tocmai plăcute”.

”Eu nu împărtăşesc asemenea soluţii. Eu cred că domnul Marian Munteanu crede în soluţiile pe care le propune, să nu îl bănuim că nu ar stăpâni termenii”, a mai declarat Săftoiu.

Adriana Săftoiu a povestit că îl cunoaşte pe Marian Munteanu de dinainte de 1990, pentru că au fost colegi de facultate.

”Prima dată când ne-am cunoscut, nu cred că mă cunoştea, a fost la o şedinţă ASCR (Asociaţia Studenţilor Comunişti din România - n.r.). (...) Fiind şeful ASCR, erau şedinţe pe an în care erau prelucrate diverse directive. A fost o şedinţă în care se făcea o evaluare a studenţilor, care trebuiau să intre în ASCR, alţii care erau puteau fi promovaţi mai departe în Partidul Comunist”, a spus Adriana Săftoiu.

Întrebată dacă îl consideră pe Marian Munteanu un simbol al Pieţei Universităţii, Adriana Săftoiu a afirmat că, ”pentru mulţi din generaţia sa, lucrurile au început să fie puse sub semnul întrebării”.

”Deşi spune că i-a iertat pe mineri, când a acceptat chiar să apară lângă Virgil Măgureanu, şi a fost aproape gata să fie candidatul lui Virgil Măgureanu, care făcea parte din ce s-a întâmplat la mineriadă, a fost un semn de întrebare. Oricât de creştin şi iertător aţi fi, pentru mulţi din generaţia mea a fost un semn de întrebare”, a spus prim-vicepreşedintele PNL.

Ea a menţionat: ”În anumite texte şi discursuri ale lui Marian Munteanu nu suntem pe aceeaşi lungime de undă, şi nu îi împărtăşesc ideile”.

Adriana Săftoiu s-a referit şi la calitatea lui Marian Munteanu de om care vine din afara politicului.

”Am făcut o remarcă, în momentul în care s-a spus că Marian Munteanu vine din afara politicului, am spus să fim atenţi, că există acea susţinere din partea lui Virgil Măgureanu şi a candidat şi în 1992 în alegeri. Nu putem vorbi de un om care a stat departe de mişcările politice”, a menţionat Adriana Săftoiu, arătând că a spus aceste lucruri şi în partid.

Mai multe organizaţii neguvernamentale, între care Institutul de Politici Publice (IPP), Societatea Academică Română (SAR), Romani Criss şi ACCEPT, au dat publicităţii un ”Apel pentru democraţie şi valori europene”, în care cer PNL retragerea candidaturii lui Marian Munteanu pentru Primăria Capitalei.

Semnatarii fac apel către conducerea Partidului Naţional Liberal să retragă candidatura lui Marian Munteanu pentru Primăria Municipiului Bucureşti considerând această nominalizare ”o ofensă adusă valorilor democratice ale societăţii în care trăim”.

Marian Munteanu ”a avut şi are simpatii pentru curente de orientare fascistă, de care nu s-a dezis niciodată. Promovează un discurs bazat pe elemente ortodox-fundamentaliste incompatibil cu valori democratice şi chiar constituţionale”, subliniază semnatarii.

”Doar cu aceste motive în minte, şi cu îngrijorarea că prin promovarea unei astfel de persoane într-o asemenea candidatură unde poate să îşi expună ideile nocive ce pot să producă tulburări ireparabile în straturile sociale, etnice, confesionale şi nu numai din societate românească cerem PNL retragerea sprijinului politic pentru Marian Munteanu”, se arată în apel.

Semnatarii atrag atenţia că, prin insistarea cu această candidatură, România riscă să intre într-o spirală izolaţionistă ce poate avea consecinţe foarte grave pentru democraţia românească.

Apelul este semnat de Institutul pentru Politici Publice, Societatea Academică din România, Centrul FILIA, Romani Criss – Centrul Romilor pentru Interventie Socială şi Studii, Agenţia de Dezvoltare Comunitară “Împreună”, ACCEPT, Centrul Euroregional pentru Iniţiative Publice şi Centrul European pentru Drepturile Copiilor cu Dizabilităţi.

Marian Munteanu a fost validat, marţi seară, de BPN al PNL drept candidat la Primăria Capitalei. Toţi membrii BPN au votat în favoarea acestei candidaturi, cu excepţia lui Mircea Ionescu Quintus, care s-a abţinut de la vot.

Marian Munteanu este al treilea candidat propus de PNL la Primăria Capitalei, după Cristian Buşoi şi Ludovic Orban.

Marian Munteanu (53 de ani) a participat activ la Revoluţia din 1989 şi a înfiinţat, pe 23 decembrie 1989, Liga Studenţilor, organism pe care l-a condus până în 1991, când şi-a terminat studiile. A fost lideril cel mai proeminent al manifestaţiilor anticomuniste din Piaţa Universităţii ce au început în primăvara anului 1990 până la reprimarea lor brutală în iunie 1990.

Pe 13 iunie, Marian Munteanu a fost arestat, eliberat, iar pe 14 iunie a fost bătut cu bestialitate de un grup de mineri, unul dintre ei intenţionând chiar să-l decapiteze.

Pe plan politic, Munteanu a intenţionat să candideze la alegerile prezidenţiale din 2000, cu sprijinul Alianţei Naţionale, partid rezultat din fuziunea dintre PUNR şi Partidul Naţional Român, o formaţiune înfiinţată de către fostul director al SRI, Virgi Măgureanu, însă s-a despărţit la scurtă vreme de această formaţiune.

În urmă cu trei luni, Florin Zamfirescu, Marian Munteanu şi Florin Colceag au înfiinţat Grupul Pentru România (GPR). ”Obiectivul fundamental al GPR este să elaboreze un proiect de ţară pentru România care să asigure restabilirea drepturilor de proprietate a românilor asupra ţării lor şi să apere valorile identitare ale civilizaţiei româneşti. Au fost prezenţi Cezar Avramuţă, Virgil Bălăceanu, Constantin Cojocaru, Florin Colceag, Dinu Criste, Avram Fiţiu, Ion Puşcaşu şi Florin Zamfirescu. Şi-au exprimat disponibilitatea de a participa şi Dinu Giurescu, Ilie Bădescu, Dan Puric'", declara atunci Florin Zamfirescu. Potrivit acestuia, scopul grupului este ”salvarea României”.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.